CELEX: 32012D0404
Language: ro
Date: 2012-07-16 00:00:00
Title: 2012/404/UE: Decizia Consiliului din 16 iulie 2012 de prelungire a perioadei de aplicare a măsurilor corespunzătoare stabilite în Decizia 2011/465/UE cu privire la Republica Guineea și de modificare a deciziei respective

18.7.2012   
            
            
               RO
            
            
               Jurnalul Oficial al Uniunii Europene
            
            
               L 188/17
            
         DECIZIA CONSILIULUI
   din 16 iulie 2012
   de prelungire a perioadei de aplicare a măsurilor corespunzătoare stabilite în Decizia 2011/465/UE cu privire la Republica Guineea și de modificare a deciziei respective
   (2012/404/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (1), astfel cum a fost modificat ultima dată la Ouagadougou la 22 iunie 2010 (2) (denumit în continuare „Acordul de parteneriat ACP-UE”), în special articolul 96,
   având în vedere Acordul intern între reprezentanții guvernelor statelor membre, reuniți în cadrul Consiliului, privind măsurile ce trebuie luate și procedurile ce trebuie urmate pentru punerea în aplicare a Acordului de parteneriat ACP-UE (3), în special articolul 3,
   având în vedere propunerea Comisiei Europene,
   întrucât:
   
               (1)
            
            
               Decizia 2011/465/UE a Consiliului (4) stabilește măsuri corespunzătoare cu privire la Republica Guineea, în temeiul articolului 96 din Acordul de parteneriat ACP-UE.
            
         
               (2)
            
            
               Decizia 2011/465/UE condiționează reluarea cooperării cu Republica Guineea în cadrul celui de al 10-lea Fond european de dezvoltare de realizarea a două cerințe esențiale, și anume: elaborarea și adoptarea de către autoritățile competente a unui calendar detaliat, inclusiv termene și etape preliminare/operațiuni pregătitoare, privind organizarea alegerilor legislative înainte de sfârșitul anului 2011, precum și desfășurarea efectivă de alegeri legislative libere și transparente.
            
         
               (3)
            
            
               Până în prezent nu a fost îndeplinită niciuna dintre aceste cerințe.
            
         
               (4)
            
            
               Prin urmare, este necesar să se prelungească perioada de aplicare a măsurilor corespunzătoare stabilite în Decizia 2011/465/UE și să se extindă până la sfârșitul anului 2012 data-limită prevăzută de aceste măsuri pentru desfășurarea alegerilor legislative în Republica Guineea,
            
         ADOPTĂ PREZENTA DECIZIE:
   Articolul 1
   Perioada de valabilitate a Deciziei 2011/465/UE se prelungește cu 12 luni. În acest scop, în articolul 3 din Decizia 2011/465/UE, data „19 iulie 2012” se înlocuiește cu „19 iulie 2013”.
   Articolul 2
   Data-limită pentru desfășurarea alegerilor legislative în Republica Guineea, astfel cum este prevăzută în măsurile corespunzătoare detaliate în anexa la Decizia 2011/465/UE, în coloana stângă intitulată „Angajamente ale părții guineene” sub „Schema angajamentelor”, se extinde până la sfârșitul anului 2012.
   Articolul 3
   Scrisoarea care figurează în anexa la prezenta decizie este adresată autorităților Republicii Guineea.
   Articolul 4
   Prezenta decizie intră în vigoare la data adoptării.
   
      Adoptată la Bruxelles, 16 iulie 2012.
      
         
            Pentru Consiliu
         
         
            Președintele
         
         S. ALETRARIS
      
   
   
      (1)  JO L 317, 15.12.2000, p. 3.
   
      (2)  Acord de modificare pentru a doua oară a Acordului de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, astfel cum a fost modificat pentru prima dată la Luxemburg la 25 iunie 2005 (JO L 287, 4.11.2010, p. 3).
   
      (3)  JO L 317, 15.12.2000, p. 376.
   
      (4)  JO L 195, 27.7.2011, p. 2.
   
      ANEXĂ
      
         SCRISOARE CĂTRE PREȘEDINTELE ȘI PRIM-MINISTRUL REPUBLICII GUINEEA
      
      Domnule președinte,
      Domnule prim-ministru,
      Salutând progresele înregistrate de Republica Guineea în ceea ce privește restabilirea ordinii constituționale, în special ca urmare a încheierii pașnice a alegerilor prezidențiale din 2010 și a instalării unui președinte legitim și a unui guvern civil, Consiliul Uniunii Europene a flexibilizat, în iulie 2011, măsurile corespunzătoare stabilite cu privire la Republica Guineea.
      În Decizia 2011/465/UE din 18 iulie 2011, Consiliul Uniunii Europene a precizat că reluarea cooperării cu Republica Guineea în cadrul celui de al 10-lea Fond european de dezvoltare (FED) se putea desfășura în două etape, în funcție de progresele înregistrate pentru desfășurarea de alegeri legislative libere și transparente înainte de sfârșitul anului 2011.
      La această dată, Consiliul Uniunii Europene constată că niciuna dintre aceste cerințe nu este îndeplinită și decide, pe de o parte, să prelungească cu un an perioada de aplicare a măsurilor corespunzătoare prevăzute prin Decizia 2011/465/UE și, pe de altă parte, să extindă până la sfârșitul anului 2012 data-limită de desfășurare a alegerilor legislative. Nerespectarea acestei date va limita posibilitățile de angajare a fondurilor din cel de al 10-lea FED.
      Dorim să vă reamintim importanța pe care Uniunea Europeană o acordă desfășurării, în cel mai scurt timp posibil și în cele mai bune condiții, de alegeri legislative credibile, libere și transparente, care să marcheze încheierea tranziției în Republica Guineea. Uniunea Europeană își reînnoiește angajamentul de a sprijini organizarea acestor alegeri.
      Vă asigurăm, domnilor, de sprijinul și de cooperarea Uniunii Europene în eforturile pe care le depuneți pentru a asigura o creștere economică durabilă, precum și bunăstarea populației Republicii Guineea.
      
         Vă rugăm să primiți, domnule președinte și domnule prim-ministru, expresia înaltei noastre considerații.
         Adoptată la Bruxelles,
         
            
               Pentru Consiliu
            
            C. ASHTON
            
               Președinte
            
         
         
            
               Pentru Comisie
            
            A. PIEBALGS
            
               Comisar